CELEX: 52021PC0656
Language: bg
Date: 2021-10-28
Title: Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на приложения IV и V към Регламент (ЕС) 2019/1021 на Европейския парламент и на Съвета относно устойчивите органични замърсители

ЕВРОПЕЙСКА КОМИСИЯ
            Брюксел, 28.10.2021
            COM(2021) 656 final
            2021/0340(COD)
            
            Предложение за
            РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на приложения IV и V към Регламент (ЕС) 2019/1021 на Европейския парламент и на Съвета относно устойчивите органични замърсители
            (текст от значение за ЕИП)
            {SEC(2021) 379 final} - {SWD(2021) 299 final} - {SWD(2021) 300 final} - {SWD(2021) 301 final}
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               С Регламент (ЕС) 2019/1021 на Европейския парламент и на Съвета относно устойчивите органични замърсители
                  1
                („Регламента за УОЗ“) се изпълняват ангажиментите на Съюза съгласно Стокхолмската конвенция за устойчивите органични замърсители (наричана по-долу „Стокхолмската конвенция“), одобрена с Решение 2006/507/ЕО на Съвета
                  2
               , и съгласно Протокола за устойчивите органични замърсители („Протокола за УОЗ“) към Конвенцията от 1979 г. за трансгранично замърсяване на въздуха на далечни разстояния, одобрен с Решение 2004/259/ЕО на Съвета
                  3
               .
            
            
               Основната цел на предложението е да се изпълнят по отношение на веществата, попадащи в обхвата му, международните задължения на ЕС съгласно Стокхолмската конвенция и по-специално произтичащите от Регламента за УОЗ. Поради това основната цел на предложението е опазването на здравето на човека и околната среда от неблагоприятните последици, причинени от УОЗ, както и премахване или минимизиране на емисиите на УОЗ от отпадъци. Като взема това предвид, основните цели на тази инициатива също така са да се гарантира, доколкото е възможно, оптималният баланс с амбициите на Европейския зелен пакт за постигане на нетоксични цикли на материалите, повишаване на рециклирането и кръговостта и намаляване на емисиите на парникови газове.
            
            
               Причиняваните от УОЗ проблеми са свързани с присъщите им физични и химични свойства, с начина и мястото на употребата им, както и с неблагоприятните последици от постепенното им отделяне в околната среда върху здравето на хората и върху екосистемите и предоставяните от тях услуги. Установено е, че по един или друг начин всички УОЗ имат неблагоприятни, като цяло дългосрочни последици върху живите организми. Те се задържат за много дълго време в околната среда и в нашите тела и могат да бъдат пренасяни непроменени до почти всяка далечна точка на земното кълбо, далеч от мястото им на производство или употреба. 
            
            
               По-конкретно, целта на настоящата инициатива е да се актуализират за някои вещества и групи вещества максимално допустимите концентрации в приложения ІV и V към Регламента за УОЗ, които определят как да бъдат третирани съдържащите УОЗ отпадъци, по-специално дали могат да бъдат рециклирани, или следва да бъдат унищожени или необратимо преобразувани. Тази актуализация съгласува приложения IV и V към регламента със Стокхолмската конвенция и приложение І към Регламента относно УОЗ, като ги привежда в съответствие с веществата, изброени в тях, и въвежда по отношение на тях максимално допустими концентрации. Тя също така адаптира към научно-техническия прогрес стойностите за някои вече включени вещества.  
            
            
               Управлението на отпадъците от УОЗ, включително тяхното рециклиране, когато това е възможно, следва да се извършва по екологосъобразен начин, с минимално въздействие върху здравето на човека и околната среда. Получените вторични материали следва винаги да могат да бъдат безопасно използвани и пригодни за целта и доколкото е възможно свободни от токсични вещества. С нея също следва да се сведе до минимум степента, до която токсичните вещества се отделят в околната среда, като по този начин се допринася за амбицията за нулево замърсяване чрез намаляване на въздействието им върху околната среда и здравето. За тази цел са необходими подходящи съвременни технологии за сортиране и обеззаразяване. 
            
            
                
            
            
               •Съгласуваност с действащите разпоредби в тази област на политиката
            
            
               
                  Настоящите правила на Съюза за управлението на устойчивите органични замърсители са определени в Регламента за УОЗ. Освен това задълженията на Съюза по отношение на износа на устойчиви органични замърсители се изпълняват в съответствие с Регламент (ЕС) № 649/2012 на Европейския парламент и на Съвета
                     4
                  .
               
            
            
               Предложението изменя приложения ІV и V към Регламента за УОЗ, изпълнява ангажиментите на Съюза в контекста на Стокхолмската конвенция и Протокола за УОЗ и е в съответствие с Базелската конвенция за трансграничното движение и обезвреждането на опасни и други отпадъци. По отношение на попадащите в обхвата му вещества предложението изпълнява задължението на страните по Базелската конвенция да се осигури екологосъобразно управление на опасните и други отпадъци. Максимално допустимите концентрации, определени в приложение IV към Регламента за УОЗ, въвеждат на равнището на Съюза понятието за „ниски стойности на съдържание на УОЗ“, които са посочени като незадължителни стойности съгласно базелските „Общи технически насоки за екологосъобразно управление на отпадъци, състоящи се, съдържащи или замърсени с устойчиви органични замърсители“. 
            
            
               
               
                  •
                        Съгласуваност с други политики на Съюза
               
               
                  Предложението е в съответствие с целта на Стратегията за устойчивост в областта на химикалите
                     5
                   да се сведат до минимум и, доколкото това е възможно, да се заменят, химикалите, които имат хроничен ефект върху здравето на човека и околната среда (един вид вещества, пораждащи безпокойство) и постепенно да се прекрати употребата на най-вредните от тях за несъществени приложения в обществото, по-специално в потребителските продукти. 
               
            
            
               Аналогично, предложението е в съответствие с целта, предвидена в Европейския зелен пакт
                  6
               , за постигане до 2050 г. на неутралност по отношение на климата в Европа, както и за изпълнението на нов План за действие относно кръговата икономика
                  7
               , за да се стимулира развитието на водещи пазари за неутрални по отношение на климата и кръгови продукти в ЕС и извън него. То също така е в съответствие със Съобщението относно План за действие за нулево замърсяване
                  8
               , в който ЕС определи визия за нулево замърсяване до 2050 г., според която замърсяването на въздуха, водата и почвата се намалява до нива, които вече не се считат за вредни за здравето и за природните екосистеми, и които са съобразени с границите, до които нашата планета е в състояние да се справи.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               Предложението се основава на член 192, параграф 1 от Договора за функционирането на Европейския съюз във връзка с опазването на околната среда с оглед на това, че мерките, договорени по Стокхолмската конвенция, са предимно с екологична цел, а именно премахване или намаляване на емисиите от устойчиви органични замърсители. 
            
         
         
            
               В член 15, параграф 2 от Регламента за УОЗ се посочва, че Комисията постоянно прави прегледи на приложения IV и V и, когато е целесъобразно, представя законодателни предложения за изменение на тези приложения, за да ги адаптира към промените в списъка на веществата, поместен в приложенията към Конвенцията или Протокола, или за да измени съществуващите вписвания или разпоредби в приложенията към настоящия регламент с цел да ги адаптира към научния и техническия напредък 
            
            
            
               •Субсидиарност 
            
            
               УОЗ, попадащи в обхвата на настоящото предложение, се транспортират през вътрешни граници на ЕС далеч от техните източници, като приоритет в това отношение е да се избягват емисиите от съдържащи УОЗ отпадъци. 
            
            
               Опазването на околната среда и здравето на човека чрез система, която гарантира доброто управление на съдържащите УОЗ отпадъци, може да бъде ефективно само ако общите правила се определят и установяват на равнището на ЕС. Целите на предложението не могат да бъдат постигнати самостоятелно от държавите членки поради необходимостта от хармонизиран подход за гарантиране на спазването на международните задължения на Съюза като страна по Стокхолмската конвенция. 
            
            
            
               •Пропорционалност
            
            
               Регламентът за УОЗ изисква прилагане на пропорционалността, както е посочено в съображение 34 от регламента. Принципът на пропорционалност, установен в член 5 от Договора за Европейския съюз, има за цел да постави конкретни граници на действията, предприемани от институциите на ЕС. 
            
            
               Мерките в предложението са ограничени до необходимото за постигане на неговите цели и вземат предвид разпоредбите на член 5 от Протокол № 2 към Договора за Европейския съюз относно прилагането на принципите за субсидиарност и на пропорционалност, в който се посочва, че „проектите на законодателни актове отчитат необходимостта всяко финансово или административно задължение, възложено на Съюза, националните правителства, регионалните или местните власти, стопанските субекти и гражданите, да бъде възможно най-малко натоварващо и да бъде съобразено с поставената цел“. 
            
            
               Методиката за определяне на максимално допустимите концентрации, описани в приложение ІV към оценката на въздействието, подпомага разработването на допустими стойности, които са осъществими и изпълними за всички съответни потоци от отпадъци. Извършва се оценка на техническата и икономическата осъществимост на предложените допустими концентрации за засегнатите основни оператори; всяка оценка е специфична за конкретния случай и се прави въз основа на наличната информация. Вземат се под внимание и фактори като броя, размера и естеството на засегнатите заинтересовани лица, както и приблизителният им капацитет за поемане на допълнителни разходи и инвестиции, както и наличният капацитет за третиране на операторите, действащи в областта на отпадъците. 
            
            
               В раздел 8.2 от оценката на въздействието е обобщен анализът на въздействието на предпочитания вариант на политиката.
            
            
            
               •Избор на инструмент
            
            
               Съгласно член 15, параграф 2 от Регламента за УОЗ Комисията е длъжна, когато е целесъобразно, да представя законодателни предложения за изменение на приложения ІV и V към регламента, за да ги адаптира към промените в списъка на веществата, поместен в приложенията към Конвенцията или в Протокола, или за да измени съществуващите вписвания или разпоредби в приложенията към настоящия регламент с цел да ги адаптира към научния и техническия напредък. Поради това, както е предвидено в член 15, параграф 2, настоящата инициатива е под формата на регламент за изменение на Регламента за УОЗ.
            
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Последващи оценки/проверки за пригодност на действащото законодателство
            
            
               С оглед на ограничения и технически характер на настоящото предложение и като се има предвид преработването на Регламента за УОЗ през 2019 г., беше преценено, че не е необходима последваща оценка на съществуващото законодателство.  
            
            
                
            
            
               •Консултации със заинтересованите страни
            
         
         
            
               Оценката на въздействието, придружаваща настоящото предложение, беше предмет на подробна консултация на заинтересованите страни, за да се гарантира, че становищата на заинтересованите страни са надлежно представени и разгледани. С оглед на техническия характер на предложението и изключителната му степен на подробност, консултацията беше предимно насочена към заинтересовани страни сред професионалните, академичните и промишлените/отрасловите среди, както и към представители на гражданското общество като НПО, сдружения на потребители и синдикати. 
            
            
               Пътната карта за първоначалната оценка на въздействието беше публикувана на 29 май 2020 г., като срокът за консултациите приключи на 7 август 2020 г.; обратна връзка беше получена от 51 респонденти. Анализът на техните отговори показа някои ясни различия между заинтересованите страни за това как да се третират УОЗ в кръговата икономика. 
            
            
               Според много от отговорите, особено от НПО, рециклирането на съдържащи УОЗ отпадъци е несъвместимо с безопасната кръгова икономика. Според този аргумент премахването на УОЗ от веригата за доставки е за предпочитане пред евентуалните ползи, свързани с рециклирането на такива продукти. Отговорите на представителите на промишления сектор представляват по-нюансирано становище и отбелязват, че политиките на ЕС, които се стремят към „нетоксична околна среда“ и към увеличаване на рециклирането, често имат разнопосочен характер, което за операторите, действащи в областта на отпадъците, води до ситуация, при която правилата не са предвидими и невинаги са приложими на практика. Две сдружения посочиха, че следва да се предостави по-голяма публична подкрепа за насърчаване на нови инвестиции в сортирането и обеззаразяването на отпадъци, тъй като това ще даде възможност за повече и по-качествено рециклиране.
            
            
               Освен това в контекста на подкрепящото проучване беше проведена и целева консултация със заинтересованите страни, която обхвана всички относими аспекти от оценката на въздействието, в т.ч. социално-икономическите елементи, и беше извършена посредством електронен въпросник и интервюта със заинтересованите страни, представляващи ключови отрасли и организации. Оценката на въздействието в подкрепа на настоящото предложение се основава също така на информация за становищата на заинтересованите страни и за мнението на обществото като цяло относно веществата, пораждащи безпокойство, в рециклираните материали, събрани в откритата обществена консултация за взаимодействието на законодателството в областта на химикалите, продуктите и отпадъците
                  9
               . Тази консултация, проведена през 2018 г., съдържаше по-широки и не толкова технически аспекти, свързани с тази мярка, поради което информацията вече беше налична и беше използвана в подкрепа на мярката. На 28 февруари 2019 г. беше публикуван обобщен доклад за тази консултация
                  10
               .
            
            
               
                  Подробно описание на консултациите със заинтересованите страни и резултатите от тях е включено в приложение 2 към доклада за оценка на въздействието.
               
               
            
            
               •Събиране и използване на експертни становища
            
            
               За да обоснове анализа на оценката на въздействието, Комисията възложи на външни консултанти поръчка за подкрепящо проучване: „Проучване в подкрепа на оценката на въздействието, свързана с преразглеждането на максимално допустимите концентрации в отпадъци на УОЗ, изброени в приложения ІV и V към Регламент (ЕС) 2019/1021“ (RPA/INERIS, 2021 г.). Оценката се основава също така и на проучване, проведено в подкрепа на предишно изменение на приложения ІV и V към Регламента за УОЗ, по-специално за масовия дебит на вещества и отпадъци, което беше извършено в контекста на преработването на Регламент (ЕО) № 850/2004: „Проучване в подкрепа на прегледа на свързани с отпадъците въпроси в приложения ІV и V към Регламент (ЕО) 850/2004“ (Ramboll Environment & Health GmbH, януари 2019 г.).
            
            
               В допълнение към тези две проучвания беше разгледана и информация за съответните вещества, съдържаща се в по-стари проучвания, проведени в подкрепа на предишни изменения на Регламента за УОЗ: 
            
            
               ·„Проучване на свързани с отпадъците въпроси във връзка с наскоро включени в списъка УОЗ и кандидати за УОЗ“ (ESWI Consortium, април 2011 г.)
            
            
               ·„Проучване за улесняването на прилагането на някои свързани с отпадъците разпоредби на Регламента за устойчивите органични замърсители“ (УОЗ) (BiPRO, август 2005 г.)
            
            
               Изготвянето на оценката на въздействието в подкрепа на предложението беше подпомогнато и от междуведомствената ръководна група за оценката на въздействието. Тази група беше създадена от ГД „Околна среда“ и проведе четири заседания от юли 2020 г. до юни 2021 г. 
            
            
            
               •Оценка на въздействието
            
            
               Предложението се основава на оценка на въздействието. След като разгледа коментарите на Комитета за регулаторен контрол, публикувани в първото му становище от 5 март 2021 г., на 29 юни 2021 г. оценката на въздействието получи положително становище с резерви. В окончателното си становище Комитетът поиска допълнителни подробности относно методиката, използвана за предлагането на различните максимално допустими стойности на УОЗ в рамките на обхвата на предложението.
            
            
               Вариантите на политиката, разгледани в оценката на въздействието, съдържат диапазон от максимално допустими концентрации за стойностите в приложение ІV, които да бъдат предложени за различните вещества, попадащи в обхвата на предложението. Максимално допустимите концентрации в приложение ІV (също познати като „ниски максимално допустими концентрации на УОЗ“) са определени в член 7, параграф 4, буква а) от Регламента за УОЗ. Те определят стойността на УОЗ в отпадъците, при или над която те трябва да бъдат унищожени или необратимо преобразувани. На практика това означава, че отпадъците, съдържащи УОЗ под тази стойност, могат да бъдат третирани с други средства, включително да бъдат рециклирани. 
            
            
               За всяко от веществата, попадащи в обхвата на предложението, вариант на политиката 1 описва настоящата базова стойност и представлява най-високата разглеждана стойност (или липсата на максимално допустима стойност — за вещества, които още не са включени). Под базовата стойност не се въвеждат никакви изменения в приложения ІV и V към Регламента за УОЗ. Това означава, че наскоро включените вещества съгласно Конвенцията няма да бъдат включени в съответните приложения
                  11
               . Същото се отнася и за вещества, за които вече са определени максимално допустими концентрации съгласно Регламента за УОЗ и които е препоръчително да бъдат преразгледани в съответствие с научно-техническия прогрес. 
            
            
               Вариант на политиката 2 представлява стойности в средата на разглеждания диапазон. В този вариант се предлага за новите вещества да бъдат определени нови максимално допустими концентрации в приложение ІV, а за някои включени в списъка УОЗ стойностите да станат по-строги, когато това е обосновано. Такъв е случаят с наскоро включеното вещество PFOA, неговите соли и свързани с PFOA съединения. За дикофол и пентахлорофенол не бяха разгледани средни стойности по вариант 2. За останалите вещества, попадащи в обхвата на настоящото предложение — PBDE, HBCDD, SCCP и диоксини и фурани (включително диоксиноподобни PCB), в оценката на въздействието беше разгледана максимално допустима концентрация от средата на диапазона. 
            
            
               При вариант на политиката 3 за осем вещества
                  12
                в приложение ІV се предлагат по-строги максимално допустими стойности. По отношение на PBDE вариант 3 се анализира като два подварианта, като единият води до незабавното прилагане на по-ниската максимално допустима концентрация, а другият предвижда отсрочено прилагане 5 години след влизането в сила на мярката (като междувременно се прилага вариант 2). 
            
            
               По отношение на диоксини и фурани (PCDD/F) се разглежда вариант на политиката 4 с допълнителна по-ниска стойност. Причината за този допълнителен вариант е да се направи оценка на възможността за определяне на по-ниска стойност в приложение ІV за тези вещества, както и допълнителен подвариант, при който се определя по-ниска специфична максимално допустима концентрация, която да се използва само за нетретирани отпадъци с приложение директно върху земя (напр. при земеделско приложение). 
            
         
         
            
               Следната таблица представя диапазон от концентрации (варианти на политиката) в приложение ІV за всяко разглеждано вещество/група вещества:
            
            
               Таблици 1 и 2: Варианти на политиката, разглеждани за максимално допустими концентрации в приложение ІV 
            
            
                     
                        Таблица 1
                     
                  
                  
                     
                        Вариант 1
                     
                     
                        (базова стойност
                           13
                        )
                     
                  
                  
                     
                        Вариант 2
                     
                  
                  
                     
                        Вариант 3
                     
                  
               
                     
                        Перфлуорооктанова киселина (PFOA), нейните соли и свързани с PFOA съединения (mg/kg)
                     
                  
                  
                     
                        -
                     
                  
                  
                     
                        50 за PFOA и нейните соли;
                     
                     
                        2000 за свързани с PFOA съединения;
                     
                  
                  
                     
                        0,025 за PFOA и нейните соли; 
                     
                     
                        1 за свързани с PFOA съединения#
                     
                  
               
                     
                        Дикофол (mg/kg)
                     
                  
                  
                     
                        -
                     
                  
                  
                     
                        -
                     
                  
                  
                     
                        50
                     
                  
               
                     
                        Пентахлорофенол (PCP), неговите соли и естери (mg/kg)
                     
                  
                  
                     
                        -
                     
                  
                  
                     
                        -
                     
                  
                  
                     
                        100
                     
                  
               
                     
                        Сума от 5 PBDE (mg/kg)
                     
                  
                  
                     
                        1 000
                     
                  
                  
                     
                        500
                     
                  
                  
                     
                        200
                     
                  
               
                     
                        SCCP (mg/kg)
                     
                  
                  
                     
                        10 000
                     
                  
                  
                     
                        1 500
                     
                  
                  
                     
                        420
                     
                  
               
                     
                        HBCDD (mg/kg)
                     
                  
                  
                     
                        1 000
                     
                  
                  
                     
                        500
                     
                  
                  
                     
                        100
                     
                  
               
               Бележка: За PFOA, дикофол и PCP няма налична базова стойност, тъй като тези вещества са наскоро включени в списъка.
            
            
            
                     
                        Таблица 2
                     
                  
                  
                     
                        Вариант 1 (базов вариант)
                     
                  
                  
                     
                        Вариант 2
                     
                     
                  
                  
                     
                        Вариант 3
                     
                     
                  
                  
                     
                        Вариант 4
                     
                     
                  
               
                     
                        Диоксини и фурани*
                     
                     
                        (mg/kg)
                     
                  
                  
                     
                        0,015
                     
                  
                  
                     
                        0,010
                     
                  
                  
                     
                        0,005+ (0,001)
                     
                  
                  
                     
                        0,001++ (0,00005)
                     
                  
               
               *: Оценена е също и целесъобразността на включването на диоксиноподобните PCB в груповата стойност за диоксини и фурани.        
            
            
               +/++: По отношение на диоксини и фурани варианти 3 и 4 определят общоприложима стойност за всички операции по управление на отпадъците. Всеки от тези два варианта съдържа евентуален подвариант, който да включва в скоби допълнителна специфична максимално допустима концентрация, която да се отнася само за приложението на отпадъците върху земя. 
            
            
               След оценката на екологичното, социалното и икономическото въздействие на различните варианти на политиката, разглеждани за стойностите в приложение ІV за съответните УОЗ, предпочитаните варианти са оцветени в таблицата по-долу. 
            
            
               Таблица 3: Предпочитан вариант за максимално допустимите концентрации в приложение ІV (оцветен) 
            
            
                     
                        Вещество
                     
                  
                  
                     
                        Вариант 1 
                     
                     
                        Базова стойност
                     
                  
                  
                     
                        Вариант 2  
                     
                  
                  
                     
                        Вариант 3 
                     
                  
                  
                     
                        Вариант 4
                     
                  
               
                     
                        PBDE
                     
                  
                  
                     
                        1000 mg/kg
                     
                  
                  
                     
                        500 mg/kg
                     
                  
                  
                     
                        Първоначално прилагане 500 mg/kg, следвано от намаление до 200 mg/kg
                           14
                         5 години след началото на прилагане на първоначалната стойност 
                     
                  
                  
                     
                        N/A 
                     
                     
                        (не се прилага)
                     
                  
               
                     
                        HBCDD
                     
                  
                  
                     
                        1000 mg/kg
                     
                  
                  
                     
                        500 mg/kg
                     
                  
                  
                     
                        100 mg/kg
                     
                  
                  
                     
                        N/A
                     
                  
               
                     
                        PCDD/F (диоксини и фурани)
                           15
                        
                     
                  
                  
                     
                        0,015 mg TEQ/kg
                     
                  
                  
                     
                        0,010 mg TEQ/kg
                     
                  
                  
                     
                        0,005 mg TEQ/kg
                     
                  
                  
                     
                        0,001 mg TEQ/ kg
                     
                  
               
                     
                        Диоксиноподобни PCB
                           16
                        
                     
                  
                  
                     
                        Няма специално разглеждане на диоксиноподобни PCB (включени в съществуващата обща максимално допустима стойност на PCB — 50 mg/kg)
                     
                  
                  
                     
                        Определение за специфична самостоятелна стойност за диоксиноподобни PCB.
                     
                  
                  
                     
                        Включване на диоксиноподобни PCB в максимално допустимата стойност за PCDD/F
                     
                     
                        (съгласно Вариант 3 за PCDD/F — 0,005 mg TEQ/kg)
                     
                  
                  
                     
                        N/A
                     
                  
               
                     
                        Късоверижни хлорирани парафини (SCCP)
                     
                  
                  
                     
                        10 000 mg/kg
                     
                  
                  
                     
                        1 500 mg/kg
                     
                  
                  
                     
                        420 mg/kg
                     
                  
                  
                     
                        N/A
                     
                  
               
                     
                        PFOA, нейните соли и свързани с PFOA съединения
                     
                  
                  
                     
                        Няма максимално допустими стойности
                     
                  
                  
                     
                        50 mg/kg (PFOA и нейните соли)
                     
                     
                        2 000 mg/kg (свързани с PFOA съединения)
                     
                  
                  
                     
                        1 mg/kg за PFOA и нейните соли и 40 mg/kg за свързани с PFOA съединения 
                     
                     
                        [Забележка: Горната стойност се предлага вместо първоначално разглеждания Вариант 3:
                     
                     
                        0,025 mg/kg (PFOA и нейните соли)
                     
                     
                        1 mg/kg (свързани с PFOA съединения)]
                     
                  
                  
                     
                        N/A
                     
                  
               
                     
                        Пентахлорофенол (PCP), неговите соли и естери
                     
                  
                  
                     
                        Няма максимално допустима концентрация
                     
                  
                  
                     
                        N/A
                     
                  
                  
                     
                        100 mg/kg
                     
                  
                  
                     
                        N/A
                     
                  
               
                     
                        Дикофол
                     
                  
                  
                     
                        Няма максимално допустима концентрация
                     
                  
                  
                     
                        N/A
                     
                  
                  
                     
                        50 mg/kg
                     
                  
                  
                     
                        N/A
                     
                  
               
               В допълнение към посочените по-горе максимални стойности в приложение ІV за веществата, които се предлага да бъдат включени за пръв път в списъка, оценката на въздействието разглежда един вариант на политиката, представляващ стойност, която да бъде включена в приложение V към регламента. За да се осигури последователност, веществото decaBDE също се предлага да бъде включено в максималната стойност на (включените) PBDE. Максималните стойности в приложение V са упоменати в член 7, параграф 4, буква б) от Регламента за УОЗ и се наричат също „максимално допустими концентрации на УОЗ“.
            
            
               Таблица 4: Предложени максимални стойности в приложение V  
            
            
                     
                        Вещество
                     
                  
                  
                     
                        Стойност
                     
                  
               
                     
                        PBDE (включително decaBDE)
                     
                  
                  
                     
                        10 000 mg/kg
                     
                  
               
                     
                        PFOA, нейните соли и свързани с PFOA съединения
                     
                  
                  
                     
                        50 mg/kg за PFOA и нейните соли
                     
                     
                        2000 mg/kg за свързани с PFOA вещества 
                     
                  
               
                     
                        Пентахлорофенол (PCP)
                     
                  
                  
                     
                        1000 mg/kg
                     
                  
               
                     
                        Дикофол
                     
                  
                  
                     
                        5000 μg/kg
                     
                  
               
               Предпочитаните варианти на политиката са основани на методиката, описана в раздел 5.2 и в приложение ІV към доклада за оценката на въздействието. Те вземат предвид общите цели за опазване здравето на човека и околната среда (като първостепенна цел), увеличаването на рециклирането и използването на вторични суровини, както и намаляването на емисиите на парникови газове (в подкрепа на целите на ЕС за климата). 
            
            
               Предложените стойности за приложение V се основават на резултатите от прилагането на методиката, и в крайна сметка са базирани на съществуващите договорени стойности в приложение V за подобни вещества. 
            
            
               Освен гореизброените вещества оценката на въздействието разглежда едно допълнително вещество, перфлуорохексансулфонова киселина (PFHxS). Комитетът за преглед на УОЗ, който работи съгласно Стокхолмската конвенция, прие решение, в което препоръчва Конференцията на страните да обмисли включването на PFHxS, нейните соли и свързани с PFHxS съединения в приложение А към Конвенцията, без специфични изключения. Поради пандемията от COVID-19 решението за това включване, първоначално насрочено за юли 2021 г., беше отложено и сега трябва да се осъществи на присъственото заседание на COP10 на Стокхолмската конвенция, планирано за 6—17 юни 2022 г. С оглед на това, че PFHxS още не е включена в Конвенцията, понастоящем не се предлага включването ѝ в Регламента за УОЗ. Ако включването ѝ в Конвенцията се извърши по време на процеса на съвместно вземане на решение, може да бъде предложено включването ѝ в регламента въз основа на анализа, извършен в оценката на въздействието.
            
            
            
               •Пригодност и опростяване на законодателството
            
            
               Не бяха определени мерки за опростяване, тъй като регламентът за УОЗ наскоро премина през преработка.  Инициативата се ограничава до определянето на максимално допустими концентрации за конкретни вещества в приложения IV и V към Регламента за УОЗ, поради което предложението следва строго определен правен обхват и формат. 
            
         
         
            
               •Основни права
            
            
               
                  Различното от доброто управление на опасните вещества, особено УОЗ, допринася за цялостното замърсяване на околната среда, което може да има значително въздействие върху правото на живот, правото на неприкосновеност на личността, правото на справедливи и равни условия на труд, а също и правото на здравословна околна среда. 
               
               
                  Регламентът за УОЗ въвежда в Съюза разпоредбите на Стокхолмската конвенция и Протокола. Като се имат предвид принципи 14 и 15 от Декларацията от Рио де Жанейро за околната среда и развитието, в регламента се предвиждат мерки за намаляване — а когато е осъществимо и възможно най-скоро премахване — на емисиите на УОЗ. В него са предвидени и разпоредби относно отпадъците, състоящи се, съдържащи или замърсени с което и да е от тези вещества.
               
               
                  Предложението изменя приложения ІV и V към Регламента за УОЗ, което дава възможност на Съюза да се придържа към ангажиментите по отношение на веществата, попадащи в обхвата на предложенията, поети от Съюза съгласно Стокхолмската конвенция и Протокола.
               
            
            
               4.ОТРАЖЕНИЕ ВЪРХУ БЮДЖЕТА
            
            
               Предложената мярка не предвижда отражение върху бюджета на Европейската комисия. Следователно законодателна финансова обосновка не е предоставена. 
            
            
               5.ДРУГИ ЕЛЕМЕНТИ
            
            
               •Планове за изпълнение и механизъм за мониторинг, оценка и докладване
            
            
               Мониторингът на въздействието и ефективността на Регламента за УОЗ, включително разпоредбите му относно отпадъците, е съществуващо задължение по Регламента,  поради което в настоящото предложение не се предвиждат допълнителни мерки или механизми. Редовно се публикуват обобщаващи доклади, изготвени от Комисията въз основа на докладите на държавите членки относно прилагането на Регламента за УОЗ
                  17
               . 
            
            
               •Обяснителни документи
            
            
               
                  Тъй като предложеният правен инструмент е регламент, който се прилага директно в държавите членки, не е необходим обяснителен документ.
               
            
            
               •Подробно разяснение на отделните разпоредби на предложението
            
            
               
                  В член 1 се предвижда изменение на приложения ІV и V към Регламент (ЕС) 2019/1021.
               
               
                  В член 2 се съдържат разпоредби относно влизането в сила на мярката.
               
               
                  Приложението съдържа конкретни разпоредби за изменение на приложения ІV и V към Регламент (ЕС) 2019/1021.
               
            
            
               2021/0340 (COD)
            
            
               Предложение за
            
            
               РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            
            
               за изменение на приложения IV и V към Регламент (ЕС) 2019/1021 на Европейския парламент и на Съвета относно устойчивите органични замърсители
            
            
               (текст от значение за ЕИП)
            
         
         
            
               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
            
            
               като взеха предвид Договора за функционирането на Европейския съюз, и по-специално член 192, параграф 1 от него,
            
            
               като взеха предвид предложението на Европейската комисия, 
            
            
               след предаване на проекта на законодателния акт на националните парламенти,
            
            
               като взеха предвид становището на Европейския икономически и социален комитет
                  18
               , 
            
            
               като взеха предвид становището на Комитета на регионите
                  19
               , 
            
            
               в съответствие с обикновената законодателна процедура,
            
            
               като имат предвид, че:
            
            
               (1)С Регламент (ЕС) 2019/1021 на Европейския парламент и на Съвета
                  20
                относно устойчивите органични замърсители се въвеждат в правото на Съюза ангажиментите, формулирани в Стокхолмската конвенция за устойчивите органични замърсители (наричана по-долу „Конвенцията“), одобрена от името на Общността с Решение 2006/507/ЕО на Съвета
                  21
               , и в Протокола за устойчивите органични замърсители към Конвенцията от 1979 г. за трансгранично замърсяване на въздуха на далечни разстояния (наричан по-долу „Протоколът“), одобрен от името на Общността с Решение 2004/259/ЕО на Съвета
                  22
               .
            
            
               (2)На седмата сесия на Конференцията на страните по Конвенцията, състояла се от 4 до 15 май 2015 г., бе постигнато съгласие пентахлорофенолът и неговите соли и естери (наричани по-долу „пентахлорофенол“) да бъдат включени в приложение А към Конвенцията. На деветата сесия на Конференцията на страните по Конвенцията, състояла се от 29 април до 10 май 2019 г., бе постигнато съгласие дикофолът и перфлуорооктановата киселина (PFOA), нейните соли и свързани с PFOA съединения да бъдат включени в приложение А към Конвенцията. С оглед на тези изменения в Конвенцията и за да се гарантира, че отпадъците, съдържащи тези вещества, се управляват в съответствие с разпоредбите на Конвенцията, е необходимо да се изменят приложения IV и V към Регламент (ЕС) 2019/1021, като в тях се включат пентахлорфенол, дикофол и перфлуорооктанова киселина (PFOA), нейните соли и свързани с PFOA съединения, като се посочат съответните им максимално допустими концентрации.  
            
            
               (3)Преди това с Регламент (ЕС) 2019/636 на Комисията
                  23
                пентахлорфенолът е бил включен в приложения ІV и V към Регламент (ЕО) № 850/2004 на Европейския парламент и на Съвета
                  24
                със стойност в приложение ІV 100 mg/kg и стойност в приложение V 1000 mg/kg. Регламент (ЕО) № 850/2004 беше отменен с Регламент (ЕС) 2019/1021, но в този регламент пентахлорофенолът беше неволно пропуснат. Поради това е необходимо приложения IV и V към Регламент (ЕС) 2019/1021 да бъдат изменени, за да включват и пентахлорофенола.
            
            
               (4)Приложения ІV и V към Регламент (ЕС) 2019/1021 вече съдържат максимално допустими концентрации за следните вещества или групи вещества: а) сумата от концентрациите на тетрабромодифенилов етер, пентабромодифенилов етер, хексабромодифенилов етер, хептабромодифенилов етер и декабромодифенилов етер (с изключение на последния, който не е включен в приложение V към посочения регламент); б) хексабромоциклододекан; в) хлороалкани C10-C13 (късоверижни хлорирани парафини) (SCCP); и г) полихлорирани дибензо-p-диоксини и дибензофурани (PCDD/PCDF) Съгласно член 15, параграф 2 от Регламент (ЕС) 2019/1021 е целесъобразно максимално допустимите концентрации в приложение ІV за тези вещества да бъдат изменени, за да се адаптират техните стойности към научно-техническия прогрес. За да се осигури съгласуваност със списъка на полибромираните дифенилови етери (PBDE), съдържащ се в приложение ІV към Регламент (ЕС) 2019/1021, веществото декабромодифенилов етер следва да бъде включено като част от PBDE, изброени в третата колона от приложение V към посочения регламент. 
            
            
               (5)Като се има предвид, че една подгрупа от 12 конгенера на PCB
                  25
               , познати като диоксиноподобни PCB, имат токсикологични свойства, които до голяма степен наподобяват тези на PCDD/PCDF, и за да се отчете съвкупният ефект от всички диоксиноподобни съединения, изброени в Регламент (ЕС) 2019/1021, е целесъобразно диоксиноподобните PCB да бъдат включени в съществуващото групово вписване за PCDD/PCDF в приложения ІV и V към Регламент (ЕС) 2019/1021. Списъкът на стойностите на коефициентите за токсична еквивалентност в част 2 от приложение V към посочения регламент следва също така да бъде изменен, за да включи съответстващите стойности за отделните конгенери на диоксиноподобни PCB.
            
            
               (6)Предложените максимално допустими концентрации в приложения ІV и V към Регламент (ЕС) 2019/1021 са определени чрез прилагане на същата методика, която е използвана за определяне на максимално допустимите концентрации при предишни изменения на приложения ІV и V към Регламент (ЕО) № 850/2004. Предложените максимално допустими концентрации следва да постигнат целта за висока степен на опазване здравето на човека и околната среда, свързана с унищожаване или необратимо преобразуване на съответните вещества. Тези концентрации следва също така да вземат предвид по-мащабната цел на политиката за постигане на неутрална по отношение на климата и кръгова икономика, предвидена в Европейския зелен пакт
                  26
               .  
            
            
               (7)Поради посочените съображения Регламент (ЕС) 2019/1021 следва да бъде съответно изменен.
            
            
               (8)Целесъобразно е да се предвиди достатъчно дълъг период от време, за да се позволи на дружествата и компетентните органи да се адаптират към новите изисквания.
            
            
               ПРИЕХА НАСТОЯЩИЯ РЕГЛАМЕНТ:
            
            
            
               Член 1 
               
            
               Приложения IV и V към Регламент (ЕС) 2019/1021 се изменят в съответствие с приложението към настоящия регламент.  
            
         
         
            
               Член 2 
               
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент се прилага от [Служба за публикации: моля, въведете дата 6 месеца след публикуването в Официален вестник на Европейския съюз]. 
            
            
                 
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на […] година.
            
            
               
                  За Европейския парламент
                        За Съвета
               
               
                  Председател
                        Председател 
               
            
         
         
            
                  
                     (1)
                  
                        Регламент (ЕС) 2019/1021 на Европейския парламент и на Съвета от 20 юни 2019 г. относно устойчивите органични замърсители (преработен текст) (ОВ L 169, 25.6.2019 г., стр. 45).
               
               
                  
                     (2)
                  
                        Решение 2006/507/ЕО на Съвета от 14 октомври 2004 г. за сключване от името на Европейската общност на Стокхолмската конвенция за устойчивите органични замърсители (ОВ L 209, 31.7.2006 г., стр. 1).
               
               
                  
                     (3)
                  
                        Решение 2004/259/ЕО на Съвета от 19 февруари 2004 г. относно сключването от името на Европейската общност на Протокола за устойчивите органични замърсители към Конвенцията от 1979 г. за трансгранично замърсяване на въздуха на далечни разстояния (ОВ L 81, 19.3.2004 г., стр. 35).
               
               
                  
                     (4)
                  
                        Регламент (ЕС) № 649/2012 на Европейския парламент и на Съвета от 4 юли 2012 г. относно износа и вноса на опасни химикали (ОВ L 201, 27.7.2012 г., стр. 60).
               
               
                  
                     (5)
                  
                        СОМ(2020) 667 final
               
               
                  
                     (6)
                  
                        СОМ(2019) 640 final
               
               
                  
                     (7)
                  
                        СОМ(2020) 98 final
               
               
                  
                     (8)
                  
                        СОМ(2021) 400 final
               
               
                  
                     (9)
                  
                        COM(2018) 32
               
               
                  
                     (10)
                  
                        
                  https://ec.europa.eu/info/sites/info/files/summary-report-public-consultation-chemical-product-waste-legilsation.pdf
                     
               
               
                  
                     (11)
                  
                        Както е обяснено в раздел 3.1 от доклада за оценката на въздействието, това е напълно хипотетичен вариант на политиката при запазване на обичайната практика, тъй като включването е задължително, а ако тези вещества на бъдат включени в приложение ІV, ЕС няма да може да изпълни задължението си за осигуряване на екологосъобразно управление на съдържащите УОЗ отпадъци.   
               
               
                  
                     (12)
                  
                        Да се отбележи, че по отношение на диоксиноподобни PCB оценката е съсредоточена върху тяхната интеграция в максимално допустимата стойности за диоксини и фурани.  
               
               
                  
                     (13)
                  
                        Настоящи базови стойности в приложение IV към Регламента за УОЗ.
               
               
                  
                     (14)
                  
                        Или стойността на сумата от изброените PBDE в приложение I за смеси или изделия, ако към съответния момент тя е по-висока.
               
               
                  
                     (15)
                  
                        Бяха разгледани подварианти 3 и 4, които включват допълнителна специфична по-ниска стойност за отпадъци с приложение върху земя, но не бяха възприети поради тяхното непропорционално въздействие и съображенията относно целесъобразността на инструмента (по-подходящи изглеждат други специални законодателни актове). Вж. раздел 5.2 от доклада за оценката на въздействието.
                        
               
               
                  
                     (16)
                  
                        Варианти 2 и 3 не представят цифрови стойности, а различни подходи за определяне на максимално допустима стойност за диоксиноподобни PCB.
               
               
                  
                     (17)
                  
                        
                  https://ec.europa.eu/environment/chemicals/international_conventions/index_en.htm
               
               
                  
                     (18)
                  
                        OВ C , , стр. .
               
               
                  
                     (19)
                  
                        OВ C ,  г., стр. .
               
               
                  
                     (20)
                  
                        Регламент (ЕС) 2019/1021 на Европейския парламент и на Съвета от 20 юни 2019 г. относно устойчивите органични замърсители (преработен текст) (ОВ L 169, 25.6.2019 г., стр. 45).
               
               
                  
                     (21)
                  
                        Решение 2006/507/ЕО на Съвета от 14 октомври 2004 г. за сключване от името на Европейската общност на Стокхолмската конвенция за устойчивите органични замърсители (ОВ L 209, 31.7.2006 г., стр. 1).
               
               
                  
                     (22)
                  
                        Решение 259/2004/ЕО на Съвета от 19 февруари 2004 г. относно сключването от името на Европейската общност на Протокола за устойчивите органични замърсители към Конвенцията от 1979 година за трансгранично замърсяване на въздуха на далечни разстояния (ОВ L 81, 19.3.2004 г., стр. 35).
               
               
                  
                     (23)
                  
                        Регламент (ЕС) 2019/636 на Комисията от 23 април 2019 г. за изменение на приложения IV и V към Регламент (ЕО) № 850/2004 на Европейския парламент и на Съвета относно устойчивите органични замърсители (OВ L 109, 24.4.2019 г., стр. 6).
               
               
                  
                     (24)
                  
                        Регламент (ЕО) № 850/2004 на Европейския парламент и на Съвета от 29 април 2004 г. относно устойчивите органични замърсители и за изменение на Директива 79/117/ЕИО (ОВ L 158, 30.4.2004 г., стр. 7).
               
               
                  
                     (25)
                  
                        PCB-77, PCB-81, PCB-105, PCB-114, PCB-118, PCB-123, PCB-126, PCB-156, PCB-157, PCB-167, PCB-169 и PCB 189.
               
               
                  
                     (26)
                  
                        СОМ(2019) 640 final  
               
            
      
    ---documentbreak--- 
      
         
               ЕВРОПЕЙСКА КОМИСИЯ
            Брюксел, 28.10.2021
            COM(2021) 656 final
            
            ПРИЛОЖЕНИЕ
            към
            Предложение заРЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на приложения IV и V към Регламент (ЕС) 2019/1021 на Европейския парламент и на Съвета относно устойчивите органични замърсители
            {SEC(2021) 379 final} - {SWD(2021) 299 final} - {SWD(2021) 300 final} - {SWD(2021) 301 final}
            
               
         
         
            
               ПРИЛОЖЕНИЕ
            
            
               Приложения IV и V се изменят, както следва:
            
            
               1) Приложение IV се изменя, както следва:
            
            
               а) в таблицата се добавят следните редове:
            
            
            
                     
                        „Пентахлорофенол, неговите соли и естери
                     
                  
                  
                     
                        87-86-5 и други
                     
                  
                  
                     
                        201-778-6 и други
                     
                  
                  
                     
                        100 mg/kg
                     
                  
               
                     
                        Дикофол 
                     
                  
                  
                     
                        115-32-2
                     
                  
                  
                     
                        204-082-0
                     
                  
                  
                     
                         50 mg/kg
                     
                  
               
                     
                        Перфлуорооктанова киселина (PFOA), нейните соли и свързани с PFOA съединения
                     
                  
                  
                     
                        335-67-1 и други
                     
                  
                  
                     
                        206-397-9 и други
                     
                  
                  
                     
                        1 mg/kg 
                     
                     
                        (PFOA и нейните соли), 
                     
                     
                        40 mg/kg
                     
                     
                        (свързани с PFOA съединения)“
                     
                  
               
            
               б) редът за веществото хлороалкани C10-C13 (късоверижни хлорирани парафини) (SCCP) се заменя със следното:
            
            
            
                     
                        „Хлороалкани C10-C13 (късоверижни хлорирани парафини) (SCCP)
                     
                  
                  
                     
                        85535-84-8
                     
                  
                  
                     
                        287-476-5
                     
                  
                  
                     
                        1500 mg/kg“
                     
                  
               
            
               в) редовете за веществата тетрабромодифенил етер C12H6Br4O, пентабромодифенил етер C12H5Br5O, хексабромодифенил етер C12H4Br6O, хептабромодифенил етер C12H3Br7O и декабромодифенил етер C12Br10O се заменят със следното:
            
            
            
                     
                        „Тетрабромодифенилов етер C12H6Br4O
                     
                  
                  
                     
                        40088-47-9
                     
                     
                        и други
                     
                  
                  
                     
                        254-787-2
                     
                     
                        и други
                     
                  
                  
                     
                  
                  
                     
                        Сумата от концентрациите на тетрабромодифенилов етер, пентабромодифенилов етер, хексабромодифенилов етер, хептабромодифенилов етер и декабромодифенилов етер:   
                     
                     
                     
                        а) до [Службата за публикации: моля, въведете дата на деня преди датата от следващата буква], 500 mg/kg 
                     
                     
                        б) от [Службата за публикации: моля, въведете дата 5 години след датата на влизане в сила на настоящия регламент], 200 mg/kg или, ако е по-висока, сумата от концентрациите на тези вещества, когато те се срещат в смеси или изделия, както е посочено в приложение І, четвърта колона, точка 2 за веществата тетрабромодифенилов етер, пентабромодифенилов етер, хексабромодифенилов етер, хептабромодифенилов етер и декабромодифенилов етер.“
                     
                  
               
                     
                        Пентабромодифенилов етер C12H5Br5O
                     
                  
                  
                     
                        32534-81-9
                     
                     
                        и други
                     
                  
                  
                     
                        251-084-2
                     
                     
                        и други
                     
                  
                  
                     
                  
                  
                     
                  
               
                     
                        Хексабромодифенилов етер C12H4Br6O
                     
                  
                  
                     
                        36483-60-0
                     
                     
                        и други
                     
                  
                  
                     
                        253-058-6
                     
                     
                        и други
                     
                  
                  
                     
                  
                  
                     
                  
               
                     
                        Хептабромодифенилов етер C12H3Br7O
                     
                  
                  
                     
                        68928-80-3
                     
                     
                        и други
                     
                  
                  
                     
                        273-031-2
                     
                     
                        и други
                     
                  
                  
                     
                  
                  
                     
                  
               
                     
                        Бис(пентабромофенилов) етер (декабромодифенилов етер; decaBDE) C12Br10O
                     
                  
                  
                     
                        1163-19-5
                     
                     
                        и други
                     
                  
                  
                     
                        214-604-9
                     
                     
                        и други
                     
                  
                  
                     
                  
                  
                     
                  
               
            
               г) редът за веществата Полихлорирани дибензо-p-диоксини и дибензофурани (PCDD/PCDF) се заменя със следното:
            
            
            
                     
                        „Полихлорирани дибензо-p-диоксини и дибензофурани (PCDD/PCDF) и диоксиноподобни полихлорирани бифенили (диоксиноподобни PCB)
                     
                  
                  
                     
                  
                  
                     
                  
                  
                     
                        5 µg/kg (2)
                     
                     
                  
               
               (2) Максимално допустимата концентрация се изчислява като сума от PCDD, PCDF и диоксиноподобни PCB според коефициентите за токсична еквивалентност (TEF), определени в приложение V, част 2, трета алинея, таблицата.“
            
         
         
            
            
               д) редът за веществото хексабромоциклододекан се заменя със следното: 
            
            
            
                     
                        „Хексабромоциклододекан(4)
                     
                  
                  
                     
                        25637-99-4, 3194-55-6, 134237-50-6, 134237-51-7, 134237-52-8
                     
                  
                  
                     
                        247-148-4 221-695-9
                     
                  
                  
                     
                        500 mg/kg“
                     
                  
               
            
               2) Приложение V, част 2 се изменя както следва:
            
            
               а) втора алинея, втора колона от таблицата — „Максимално допустими концентрации на веществата, включени в приложение IV“, се изменя, както следва:
            
            
            
               i) текстът „Полихлорирани дибензо-p-диоксини и дибензофурани: 5 mg/kg;“ се заменя със следното: 
            
            
                „Полихлорирани дибензо-p-диоксини и дибензофурани (PCDD/PCDF) и диоксиноподобни полихлорирани бифенили (диоксиноподобни PCB): 5 mg/kg;“;
            
            
               ii) текстът „Сума от концентрациите на тетрабромодифенил етер (C12H6Br4O), пентабромодифенил етер (C12H5Br5O), хексабромодифенил етер (C12H4Br6O) и хептабромодифенил етер (C12H3Br7O): 10 000 mg/kg;“ се заменя със следното:
            
            
               „Сума от концентрациите на тетрабромодифенилов етер (C12H6Br4O), пентабромодифенилов етер (C12H5Br5O), хексабромодифенилов етер (C12H4Br6O), хептабромодифенилов етер (C12H3Br7O) и декабромодифенилов етер (C12Br10O):  10 000 mg/kg;“;
            
            
               iii) следният текст се вмъква след „Токсафен: 5 000 mg/kg.“:
            
            
               „Пентахлорофенол, неговите соли и естери: 1000 mg/kg;
            
            
               Дикофол: 5000 mg/kg;
            
            
                Перфлуорооктанова киселина (PFOA), нейните соли и свързани с PFOA съединения: 50 mg/kg  (PFOA и нейните соли), 2000 mg/kg (свързани с PFOA съединения).“.
            
            
            
                б) трета алинея се заменя със следното: 
            
            
               „Максимално допустимата концентрация за полихлорирани дибензо-р-диоксини и дибензофурани (PCDD и PCDF) и диоксиноподобни полихлорирани бифенили (диоксиноподобни PCB) се изчислява съгласно следните коефициенти за токсична еквивалентност (TEF): 
            
            
         
         
            
               Коефициенти на токсична еквивалентност (TEF) за PCDD, PCDF и диоксиноподобни PCB
            
            
                     
                        PCDD
                     
                  
                  
                     
                        TEF
                     
                  
               
                     
                        2,3,7,8-TeCDD 
                     
                  
                  
                     
                        1
                     
                  
               
                     
                        1,2,3,7,8-PeCDD 
                     
                  
                  
                     
                        1
                     
                  
               
                     
                        1,2,3,4,7,8-HxCDD 
                     
                  
                  
                     
                        0,1
                     
                  
               
                     
                        1,2,3,6,7,8-HxCDD 
                     
                  
                  
                     
                        0,1
                     
                  
               
                     
                        1,2,3,7,8,9-HxCDD 
                     
                  
                  
                     
                        0,1
                     
                  
               
                     
                        1,2,3,4,6,7,8-HpCDD 
                     
                  
                  
                     
                        0,01
                     
                  
               
                     
                        OCDD 
                     
                  
                  
                     
                        0,0003
                     
                  
               
                     
                        PCDF 
                     
                  
                  
                     
                        TEF
                     
                  
               
                     
                        2,3,7,8-TeCDF 
                     
                  
                  
                     
                        0,1
                     
                  
               
                     
                        1,2,3,7,8-PeCDF 
                     
                  
                  
                     
                        0,03
                     
                  
               
                     
                        2,3,4,7,8-PeCDF 
                     
                  
                  
                     
                        0,3
                     
                  
               
                     
                        1,2,3,4,7,8-HxCDF 
                     
                  
                  
                     
                        0,1
                     
                  
               
                     
                        1,2,3,6,7,8-HxCDF
                     
                  
                  
                     
                        0,1
                     
                  
               
                     
                        1,2,3,7,8,9-HxCDF
                     
                  
                  
                     
                        0,1
                     
                  
               
                     
                        2,3,4,6,7,8-HxCDF
                     
                  
                  
                     
                        0,1
                     
                  
               
                     
                        1,2,3,4,6,7,8-HpCDF
                     
                  
                  
                     
                        0,01
                     
                  
               
                     
                        1,2,3,4,7,8,9-HpCDF
                     
                  
                  
                     
                        0,01
                     
                  
               
                     
                        OCDF 
                     
                  
                  
                     
                        0,0003
                     
                  
               
                     
                        Диоксиноподобни PCB
                     
                  
                  
                     
                        TEF
                     
                  
               
                     
                        PCB 77
                     
                  
                  
                     
                        0,0001
                     
                  
               
                     
                        PCB 81
                     
                  
                  
                     
                        0,0003
                     
                  
               
                     
                        PCB 105
                     
                  
                  
                     
                        0,00003
                     
                  
               
                     
                        PCB 114
                     
                  
                  
                     
                        0,00003
                     
                  
               
                     
                        PCB 118
                     
                  
                  
                     
                        0,00003
                     
                  
               
                     
                        PCB 123
                     
                  
                  
                     
                        0,00003
                     
                  
               
                     
                        PCB 126
                     
                  
                  
                     
                        0,1
                     
                  
               
                     
                        PCB 169
                     
                  
                  
                     
                        0,03
                     
                  
               
                     
                        PCB 156
                     
                  
                  
                     
                        0,00003
                     
                  
               
                     
                        PCB 157
                     
                  
                  
                     
                        0,00003
                     
                  
               
                     
                        PCB 167
                     
                  
                  
                     
                        0,00003
                     
                  
               
                     
                        PCB 189
                     
                  
                  
                     
                        0,00003
                     
                  
               
               “.